Pia Adelsteen (DF), 2010-12-07:
Jeg vil egentlig også gerne starte med at takke Socialdemokraterne, Socialistisk Folkeparti og Radikale Venstre for denne forespørgselsdebat.
I Dansk Folkeparti mener vi, det er hamrende vigtigt, at vi får informeret den danske befolkning om, hvad det er, der foregår i EU på det retspolitiske område.
Det er lige så vigtigt, at befolkningen får at vide, at stort set alle partier i Folketinget er villige til at fjerne Danmarks mulighed for at sige fra over for denne udvikling, som med det såkaldte Stockholmprogram truer med totalt at undergrave bl.a. den danske udlændingepolitik.
Stockholmprogrammet er lavet med henblik på at få en fælles retspolitik i Europa.
EU-medlemslandene skal have mere politisamarbejde, og medlemslandene skal forstærke samarbejdet om grænseoverskridende kriminalitet og bekæmpelsen af terror, om narko og våbensmugling og menneskehandel.
Det er alt sammen helt fint, for vi ønsker jo alle at bekæmpe disse ting.
Jeg tror bare, at de fleste mennesker til det siger: Så luk dog grænserne.
Det giver jo ikke mening, at man i EU vil bekæmpe alle disse ting, samtidig med at man så i øvrigt fratager os muligheden for at kontrollere, hvad og hvem der kommer ind i vores land.
Men nej, fri bevægelighed er et mantra i EU, et helligt princip, som åbenbart er vigtigere end almindelig sund fornuft.
Det er Metockdommen et glimrende eksempel på – et eksempel, hvor mantraet om fri bevægelighed stødte sammen med Danmarks ret til at føre en selvstændig udlændingepolitik, og hvor Danmarks faste og fair udlændingepolitik på trods af retsforbeholdet blev sat under pres af EU-Domstolen.
Med Stockholmprogrammet ønsker man at skabe en fælles asylpolitik, en fælles udlændingepolitik og fælles familiesammenføringsregler.
Det betyder, at hvis vi ikke længere har retsforbeholdet, er det EU, der bestemmer disse ting.
Vi kan derfor ikke længere bevare 24-års-reglen, tilknytningskravet, kravet om selvforsørgelse og kravet om, at personer, der vil have familiesammenføring, ikke må være straffet for vold.
Det betyder, at den faste og fair udlændingepolitik, som regeringen sammen med Dansk Folkeparti har ført siden 2001, bliver totalt undermineret.
Er meningen så, at vi skal tilbage til tilstandene, som de var i 1990'erne, nemlig at vi skal have åben adgang til Danmark for alle?
EU-medlemslandene skal ifølge Stockholmprogrammet senest i 2014 anerkende andre landes tildeling af asyl, hvilket i princippet betyder fri bevægelighed for anerkendte flygtninge inden for EU.
Og så lægges der op til en solidaritetsmekanisme, der betyder, at de enkelte lande skal fordele samtlige asylansøgere i EU imellem sig.
Programmet lægger op til, at lovlige indvandrere skal have samme rettigheder som unionsborgere på tværs af landegrænserne.
Allerede i dag, hvor EU-borgere skal have samme rettigheder som landets statsborgere, giver det store problemer i Danmark.
Det velfærdssystem, som vi har bygget op i Danmark, er under stort pres, hvilket vi f.eks. kan se på udbetalingen af børnechecken til børn, der ikke bor i Danmark.
75 mio. kr. sendes hvert år til børn, der bor i andre EU-lande, hvilket har resulteret i, at vi nu har været nødt til at indføre et optjeningsprincip i Danmark.
I Dansk Folkeparti er vi ikke i tvivl om, at vi skal bevare alle forbeholdene, også retsforbeholdet.
Dansk Folkeparti har udarbejdet et forslag til vedtagelse, som jeg her på vegne af Dansk Folkeparti vil fremsætte og læse op: